**ОТЧЕТ ЗА ИЗПЪЛНЕНИЕ НА ОБЩИНСКИ ПЛАН ЗА МЛАДЕЖТА НА ОБЩИНА ДЖЕБЕЛ ЗА 2019г.**

Общинският план за младежта за 2019г.е приет в изпълнение на чл.15, ал.4 от Закона за младежта и Националната стратегия за младежта 2010-2020г.В заложените дейности от плана са обхванати млади хора до 29 г.без оглед на тяхната расова, етническа, социална, национална и културна принадлежност

Предварителната работа с родителите и учениците оказват своето въздействие за по-пълното обхващане и задържане на учениците в задължителната училищна възраст, като се осигуряват условия за улесняване на достъп до образование на учениците без разлика на етническа принадлежност, пол, произход и вероизповедание чрез създаване на възможност за всеки да се обучава независимо от неговото местоживеене и икономическо положение. Целева група са преди всичко децата от първи до седми клас.През 2019г. в Община Джебел няма отпадащи ученици от училище подлежащи на задължително обучение.На територията на общината функционираха 2 средни, 1 професионална гимназия, 2 основни училища, 4 детски градини и 1 център за подкрепа за личностното развитие – общински детски комплекс.

През 2019г.училищата участваха по Националните програми от МОН.  
 Всички детски градини и училища в община Джебел бяха включени в схеми „Училищен плод“ и „Училищно мляко“ на ДФ „Земеделие“.Всички тези мерки и програми оказват своето въздействие за по – пълното обхващане и задържане на учениците в задължителна училищна възраст.

Продължаващите да учат след средно образование ученици и тези, които завършват висше образование се увеличават.Процента на продължаващите да учат висше образование е голям.Възлиза приблизително на 70-80% от завършващите средно образование.На възраст 20-29 години младите хора учат обикновено във висши учебни заведения.Между търсенето на пазара на труда и дела на завършващите студенти, се наблюдава диспропорция, което от своя страна е причина завършващите млади хора да не могат да работят по специалността си.

Коефициентът на заетост на младежите от 18-29 навършени години в общината е малък.

Безработните млади хора в общината до 29 години, регистрирани в Бюрото по труда са 30. От тях с висше образование са 9, като един е професионален бакалавър, шест са бакалаври и двама магистри. Младежите със средно образование са 20, а с основно 1.Безработните с висше образование са от различни специалности. Това обаче не е реалният брой безработни млади хора, тъй като има такива, които не са регистрирани, а друга част са предпочели да заминат на работа в други области на страната или чужбина.

През 2019 г. професионалното ориентиране сред младите хора се осъществяваше предимно от училищата, под форма на беседи от класните ръководители в часа на класа и срещи с представители на различни професионални и висши учебни заведения по различни специалности.

Децата и учениците от общината имат възможност да се включат в извънкласни и извънучилищни форми по интереси в Център за подкрепа за личностното развитие – Общински детски комплекс и функциониращите читалища.

Отделяше се място на повишаване качеството и достъпността на услугите и информацията в подкрепа на развитието на младите хора. Принос в това отношение имат читалищата, където има „Глобални библиотеки”. На територията на общината те са 4 на брой, а именно към библиотеките в читалищата - гр. Джебел, с. Рогозче, с. Мишевско и с.Припек.Всички те осигуряват възможност на младите хора да се докоснат до интернет и по този начин да осъществяват връзки и обогатяват информацията и знанията си.След приключване на проекта има устойчивост на дейностите и те продължават работата си.

Насърчаване на здравословния начин на живот се осъществява основно чрез обучението по физическо възпитание в общинските детски градини, училища и в ЦПЛР ОДК гр.Джебел.

Програмата за развитие на детско-юношеския, училищния и масов спорт в общината за 2019г. създаде възможности за реализиране на редица задачи, като създаване на организационни, финансови и кадрови предпоставки за развитието на спорта в община Джебел.Беше дадена възможност за осъществяване на тренировъчна, състезателна и организационно-административна дейност.

Сред подрастващите се работеше за създаване на мотивация за системни спортни занимания.Работеше се и за популяризиране на физическото възпитание и спорт сред всички слоеве на обществото. На желаещите да спортуват през изминалата година бе осигуряван достъп до наличната материална база.

Спортното игрище в двора на СУ „Христо Ботев” и стадиона се ползваха от всички желаещи да спортуват.

Приоритет за общината си остава приобщаването на по-широки слоеве от населението и особено на децата и младите хора към активен, здравословен начин на живот.Личи стремеж към организиране на повече спортни прояви с участието на по-широк кръг от желаещи да се занимават със спорт в свободното си време.

За всички учениците също се създаваха възможности, за свободен достъп до спорт.

Трябва да продължи търсенето на начини за обогатяване на материалната база, което също е от значение за развитието на спорта в общината.Необходимо е да се потърсят начини за участие в проекти, което ще спомогне за подобряване на условията за развитие на спорта с цел разнообразяване на спортните мероприятия, които ще бъдат организирани.

Всяка година всички училища и детски градини получават по ПМС 129 средства за развитието на физкултурата и спорта.През 2019 година получените финансови средства са 2117,00 лв.Тези средства са за обогатяване на материалната база на учебно-възпитателните заведения.

Желанието на учениците да спортуват особено добре се вижда от участието им в провежданите всяка година организирани ученически игри.Участието на учениците в общинския кръг е с голямо желание.В много от спортовете било индивидуални или колективни участниците бележат успехи и продължават своето участие на областен и зонален кръг.

През 2019 г. положението е следното: на проведените през месеците февруари и март общински ученически състезания по шахмат, тенис на маса, баскетбол, волейбол и футбол, в отделните възрастови групи при момичетата, момчетата, девойките и юношите за областен кръг се класираха отборите, както следва: СУ”Христо Ботев” – Джебел по волейбол, тенис на маса, шахмат и баскетбол във възрастовите групи 5-7 клас, 8-10 клас и 11-12 клас, на ПГ“Руска Пеева“- Джебел по футбол при юношите 11-12 клас и ОУ“Христо Смирненски с. Рогозче - по шахмат при учениците от 5-7 клас.

Участието на всички тези отбори на областен кръг съвсем не е безуспешно и смело може да се посочи, че те в много отношение се представят като достойни съперници на отборите от другите общини в областта, а често и да спечелят и областния приз в отделна дисциплина и възрастова група.

Изключително интересни и изпълнени със спортен хъс и емоции са спортните прояви, посветени на празника на Джебел „ 19 май”. С всяка измината година се увеличават, както броя на участниците, така и броя на спортните прояви и дисциплини. И това вече е предпоставка за по-висока масовост и надпревара между съперниците. През 2019 г. общински състезания се проведоха по футбол на малки врати, тенис на корт, тенис на маса, спортен бридж, майсторско управление на велосипед, шахмат и др., като участниците, заели първите три места бяха наградени на официална церемония в празничния ден.

Похвално е да се отбележи развитието на детско-юношеския футбол в общината. Още от началото на 2019 г. под ръководството на нови треньори се проведе активна спортно-тренировъчна и състезателна дейност на децата и юношите, които не пропуснаха участието си в нито една футболна среща от спортния календар на ОС на БФС - Кърджали в различните общини и градове на област Кърджали, като тук трябва да се спомене и голямата заслуга на президента на ФК „Джебел - 1928“ - г-н Метин Халил.

Към края на2019 г. в Дирекция „Социално подпомагане” – Джебел са регистрирани 10 младежи с трайни увреждания на възраст от 18 до 25 години.Те се подпомагат по реда на Закона за хората с увреждания, Наредба №РД07-5 от 2008г. за целева помощ за отопление, Наредбата за винетките и други нормативни основания.Шест от младежите са с над 90% трудова неработоспособност като пет от тях са с чужда помощ.

Трима младежи са включени в механизма лична помощ по Закона по личната помощ и имат назначени лични асистенти от община Джебел.Само един от посочената целева група ползва социална услуга „Личен асистент“ по Постановление 344 от 21.12.2018 на Министерския съвет към община Джебел.

За календарната година няма младежи, които да ползват социалната услуга „Личен асистент“ по националната програма „Асистенти на хора с увреждания“ към ДСП-Джебел.

През 2019г. работата на ДСП-Джебел и другите институции, имащи отношение към младите хора в риск бе насочена към търсене на възможности за социалното им включване и подобряване качеството им на живот чрез предоставяне на социални услуги в общността и недопускане попадането им в услуги от резидентен тип или специализирани институции.

Функционира и Център за обществена подкрепа – разкрит като държавно делегирана дейност с капацитет 20 места.Предоставя комплекс от социални услуги в общността, с цел осигуряване на ефективен достъп на високо рискови общности до всички предлагани форми на съдействие и подкрепа, осъществяване на превантивни дейности сред децата и семействата и ангажиране на широката общественост при реализиране на услугите и дейностите по закрила на детето.

Повишаване здравната култура сред младежите и придобиване на умения и знания за здравословен начин на живот се извършва преди всичко в рамките на училищната възраст посредством лекции, беседи които се изнасят по време на часа на класа и други мероприятия организирани от класните ръководители, медицинските специалисти в училищата и от комисията за противообществени прояви.

Има напредък в развитие на доброволческата дейност, но все още трябва да се работи в тази насока.Със задоволство можем да споменем изградения клуб от доброволци на БМЧК към ПГ „Руска Пеева“Този клуб развива богата и разнообразна дейност.

Младите хора са активни участници при решаване на различни младежки проблеми.В общината е налице много добра избирателна активност сред младежите по време на национални, местни и европейски избори.

Много малка част от младите хора, най-вече живеещите в отдалечените села нямат достъп до интернет, което затруднява развиването на между културния диалог.

По отношение на последния приоритет повишаване ролята на младите хора в превенцията на престъпността можем да кажем следното:

В община Джебел има изградена Местна комисия за борба срещу противообществените прояви на малолетните и непълнолетните.Основна функция е превенцията на правонарушенията от страна на малолетните и непълнолетните.

Тя се състои от 15 члена от различни институции. Председател на комисията е Заместник кмета на община Джебел.Освен него има назначен секретар, както и четирима обществени възпитатели на граждански договор.Комисията работи като превантивно, така и по постъпили сигнали от прокуратура, полиция, институции и граждани.Образуват се възпитателни дела и се налагат възпитателни мерки в съответствие със ЗБППМН. През 2019г. са постъпили две преписки от Районна прокуратура – Момчилград, два сигнала от РУ – Полиция и два от граждани. Най-често налаганите възпитателни мерки са по чл.13, ал.11, т.1, „Предупреждение“, чл.13, ал.1, т.5 „Поставяне под надзор на обществен възпитател“ и чл.13, ал.1, т. 4 „Поставяне под възпитателен надзор на родителите или лицата, които ги заместват, със задължение за полагане на усилени грижи“.

В СУ „Христо Ботев“ има оборудван кабинет за полицейската академия и на групите по противопожарна защита на населението.

Към комисията има и професионален психолог, който се посещава както от малолетни, непълнолетни, учители, така и от родители.